Oikeusministeriö
Pl 25
00023 VALTIONEUVOSTO

Lausunto työryhmämietinnöstä 2007:19 
Käräjäoikeuksien kokoonpanosäännösten uudistaminen 

Tampereen käräjäoikeuden lautamiehet ry:n lausunto työryhmämietinnön esitykseen 2007:19 koskien lautamiesjärjestelmän käyttöalan supistamista esitämme seuraavaa.

Olemme tutustuneet työryhmämietintöön koskien käräjäoikeuksien kokoonpanosäännösten uudistamista. Toteamme, että oikeusministeriön asettaman työryhmän tehtävä on ollut erittäin haastava.  Työryhmä ansaitsee kiitoksen siitä, että on uskaltanut lähteä niin kiireisellä aikataululla laatimaan mietintöä niinkin laajasta asiakokonaisuudesta, jossa ehdotetaan muutettavaksi oikeudenkäymiskaaren, oikeudenkäynnistä rikosasioissa annetun lain sekä käräjäoikeuslain käräjäoikeuksien kokoonpanoa koskevia säännöksiä. 

Oikeusministeriön asettaman työryhmän suurimpia ongelmia on varmaankin ollut aikataulun kireys, joten mietinnössä ei ole mietitty nykytilannetta tai ehdotettuja keskeisiä muutoksia riittävästi yhteiskunnallista taustaansa vasten. Tehtävän suorittaminen on jäänyt harmittavan keskeneräiseksi, koska monet seikat ovat jääneet kokonaan pohtimatta, selvittämättä tai tutkimatta.  Mietinnöstä näkyy mm. se, että taustatietojen, kuten esimerkiksi tilastojen hankkiminen tai niiden merkitys on jäänyt joko kokonaan selvittämättä tai hahmottamatta. Mietintö on valitettavasti jäänyt tavallaan keskeneräiseksi. 

Tehtävämme on ollut vaativa, silti emme aristele omien päätelmiemme esiin tuomista. Taustan tietoina meillä on ollut käytettävissä mm. Oikeuspoliittisen tutkimuslaitoksen tutkimukset: Lautamiehet tuomareina (162) ja Luottamus tuomioistuimiin (160).  Edellä mainitut teokset ovat vuodelta 1999. Toteamme, että käräjäoikeuksien kokoonpanosäännösten uudistaminen vaatii vielä lukuisia lisäselvityksiä, kuten tutustumista moniin tilastoihin ja tekemättömien tilastojen tekemistä.

Ensisijaisesti esitämme oikeusministeriölle mietinnössä esitettyjen muutosten hylkäämistä kokonaan.  Jos oikeusministeriön asettaman työryhmän lausunto aiheuttaa jatkotoimenpiteitä, niin haluamme kiinnittää huomiota mm. seuraaviin kohtiin.

Sivu 34, 2 luku 1 §

Kannatamme, että käräjäoikeus on päätösvaltainen rikosasiassa, kun tuomioistuimessa on puheenjohtaja ja kolme lautamiestä.  Tämä kokoonpano on säilytettävä rikosoikeuden peruskokoonpanona.

Näkemyksemme mukaan kolmen lainoppineen jäsenen kokoonpano ei ole perusteltua laadun tai muun erityisen syyn vuoksi, koska lautamiehistä löytyy aina eri alojen asiantuntijoita. Lisäksi haluamme huomauttaa siitä, että kolmen lainoppineen jäsenen kokoonpano lisää kustannuksia. Kolmen tuomarin istunnot vain kasvattavat käräjätuomareiden työmäärää.

Sivu 35, 7 luku, 6 §

Ehdotamme, että kyseessä oleva kohta poistetaan kokonaisuudessaan. 

Erityisesti kiinnitämme huomiota siihen, että edellä mainitussa kohdassa luetellaan ne rikokset, jotka koskettavat ja kiinnostavat eniten kansalaisia. On muistettava myös se, että usein virkamiehiä kritisoivat kansalaiset keskinäisissä keskusteluissaan syyttävät virkamieskuntaa taipuvaisuudesta subjektiivisuuteen.  Esim. käsiteltäessä virkamiehen väkivaltaista vastustamista, on jo tuomioistuinta kohtaan tunnetun luottamuksen turvaamisen kannalta ehdottoman tärkeää säilyttää maallikkojäsenten osallistuminen päätöksentekoon, koska lautamiesten käyttö oikeudessa takaa mm. sen, että päätös ei henkilöidy virkamiestuomariin.

Sivu 35, 8 luku 

Kannatamme nykyistä lakia.  

Riita-asioissa lautamiesten osallistumisella on merkitystä, heillä on edellytykset vaikuttaa päätöksentekoon, sillä lautamiehet pystyvät omalla elämänkokemuksellaan itsenäiseen kannanmäärittelyyn.

Lopuksi haluamme vielä todeta, että Suomessa lautamiesjärjestelmällä on hyvin pitkä ansiokas perinne, ja edelleenkin yhteiskunnan muuttuessa koko ajan, luottamusmiehet tuovat päätöksentekoon ajan tasalla olevaa maallikkonäkemystä, avoimuutta ja läpinäkyvyyttä sekä edistävät kansalaisten yhdenvertaisuutta lain edessä. 

Tampereella 29.2.2008

Tampereen käräjäoikeuden lautamiehet ry

Ilkka Hietaniemi			Ritva Venehsalo

Ilkka Hietaniemi			Ritva Venehsalo
Puheenjohtaja			Sihteeri